*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Απριλίου 1983

περί των ελέγχων που διενεργούνται επιτόπου στα πλαίσια του καθεστώτος που εφαρμόζεται στις εισαγωγές βοοειδών και χοιροειδών καθώς και νωπών κρεάτων προέλευσης τρίτων χωρών

(83/196/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 5,

Εκτιμώντας:

ότι, με την απόφαση 80/15/ΕΟΚ της 21ης Δεκεμβρίου 1979 περί των ελέγχων που διενεργούνται επιτόπου στα πλαίσια του καθεστώτος που εφαρμόζεται στις εισαγωγές ζώων του βοείου και χοιρείου είδους καθώς και νωπών κρεάτων προελεύσεως τρίτων χωρών (3), ή Επιτροπή θέσπισε προσωρινά τις λεπτομέρειες των κοινοτικών ελέγχων· ότι είναι αναγκαίο να καθοριστούν σήμερα οι όροι σύμφωνα με τους οποίους πρέπει να πραγματοποιούνται οι έλεγχοι αυτοί·

ότι πρέπει να καθοριστούν η περιοδικότητα κοι οι λεπτομέρειες των επιτόπου υγειονομικών και κτηνιατρικών ελέγχων που πραγματοποιούνται κατ' εφαρμογή του άρθρου 5 της οδηγίας 72/462/ΕΟΚ, προκειμένου να εξακριβωθεί αν εφαρμόζονται πράγματι οι διατάξεις της εν λόγω οδηγίας καθώς και οι διατάξεις του άρθρου 6 της οδηγίας 77/96/ΕΟΚ του Συμβουλίου (4), όπως τροποποιήθηκε τελευταία από την οδηγία 83/91/ΕΟΚ·

ότι η περιοδικότητα αυτή είναι δυνατό να καθοριστεί, κατά γενικό κανόνα, σε τρία έτη για τους υγειονομικούς κτηνιατρικούς ελέγχους και σε ένα έτος για τους υγειονομικούς ελέγχους· ότι, εντούτοις, πρέπει να είναι δυνατή η προσαρμογή της περιοδικότητας αυτής σε συνάρτηση με ειδικές καταστάσεις·

ότι είναι αναγκαίο να πραγματοποιηθούν οι επιτόπου έλεγχοι πριν συμπληρωθούν ο/οι κατάλογοι των τρίτων χωρών ή των εγκεκριμένων επιχειρήσεων· ότι οι έλεγχοι αυτοί μπορούν να αποδειχθούν χρήσιμοι πριν από οποιαδήποτε τροποποίηση των καταλόγων αυτών καθώς και πριν από τη θέσπιση μέτρων που ενδέχεται να έχουν επιπτώσεις στις εισαγωγές προέλευσης τρίτων χωρών·

ότι, σε ορισμένες περιπτώσεις, είναι σκόπιμο να πραγματοποιούνται οι ειδικοί κοινοτικοί έλεγχοι κατά τη διάρκεια μιας μεγάλης περιόδου σε μια ή περισσότερες τρίτες χώρες ή επιχειρήσεις·

ότι πρέπει να καθοριστούν οι πρακτικές προϋποθέσεις υπό τις οποίες οργανώνονται οι έλεγχοι αυτοί, όσον αφορά τον αριθμό και την ειδίκευση των εμπειρογνωμόνων κτηνιάτρων που τους διενεργούν ·

ότι πρέπει να καθοριστούν οι προϋποθέσεις υπό τις οποίες οι εμπειρογνώμονες κτηνίατροι των Κρατών μελών συμμετέχουν στους ελέγχους, καθώς και οι υποχρεώσεις στις οποίες υπόκεινται·

ότι είναι αναγκαίο να ενημερώνονται τακτικά τα Κράτη μέλη σχετικά με τα αποτελέσματα των ελέγχων αυτών·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση αφορά την εφαρμογή του άρθρου 5 της οδηγίας 72/462/ΕΟΚ σχετικά με τα υγειονομικά προβλήματα και τα προβλήματα υγειονομικού κτηνιατρικού ελέγχου κατά την εισαγωγή βοοειδών και χοιροειδών, καθώς και νωπών κρεάτων προέλευσης τρίτων χωρών.

Άρθρο 2

1. Υπό την καθοδήγηση της Επιτροπής, εμπειρογνώμονες κτηνίατροι των Κρατών μελών και της Επιτροπής διενεργούν επιτόπου υγειονομικούς κτηνιατρικούς ελέγχους για να εξακριβωθεί αν εφαρμόζονται πράγματι οι διατάξεις της οδηγίας 72/462/ΕΟΚ και κυρίως οι διατάξεις του άρθρο 3 παράγραφος 2. Οι έλεγχοι αυτοί διενεργούνται κάθε τρία έτη σε κάθε χώρα που αναφέρεται στον κατάλογο που καταρτίζεται σύμφωνα με το άρθρο 3 παράγραφος 1 της ανωτέρω οδηγίας.

2. Εντούτοις, για λόγους υγειονομικού κτηνιατρικού περιεχομένου, η Επιτροπή μπορεί, μετά από διαβούλευση με τα Κράτη μέλη στο πλαίσιο της Μόνιμης Κτηνιατρικής Επιτροπής, να αναβάλει ή να επισπεύσει ορισμένους ελέγχους ή, ακόμη, να διενεργήσει συμπληρωματικούς ελέγχους.

3. Επιπλέον, υπό την καθοδήγηση της Επιτροπής, εμπειρογνώμονες κτηνίατροι των Κρατών μελών και της Επιτροπής διενεργούν στην ή στις σχετικές τρίτες χώρες υγειονομικό κτηνιατρικό έλεγχο επιτόπου, πριν από την υποβολή στη Μόνιμη Κτηνιατρική Επιτροπή πρότασης απόφασης για τη συμπλήρωση του καταλόγου που καταρτίζεται σύμφωνα με το άρθρο 3 παράγραφος 1 της οδηγίας 72/462/ΕΟΚ.

4. Εξάλλου, υπό την καθοδήγηση της Επιτροπής, εμπειρογνώμονες κτηνίατροι των Κρατών μελών και της Επιτροπής μπορούν, ιδιαίτερα μετά από αίτηση Κράτους μέλους, να διενεργήσουν στην ή στις ενδιαφερόμενες τρίτες χώρες επιτόπου υγειονομικό κτηνιατρικό έλεγχο, πριν από την υποβολή στη Μόνιμη Κτηνιατρική Επιτροπή πρότασης απόφασης που:

- αποσκοπεί σε τροποποίηση του καταλόγου που καταρτίζεται σύμφωνα με το άρθρο 3 παράγραφος 1 της οδηγίας 72/462/ΕΟΚ,

- αποσκοπεί να επιτραπούν εκ νέου οι εισαγωγές ζώων ή νωπών κρεάτων σύμφωνα με το άρθρο 28 παράγραφος 4 της οδηγίας 72/462/ΕΟΚ,

και

- αφορά τα μέτρα που πρέπει να λαμβάνονται στην περίπτωση που οι διαπιστώσεις που γίνονται με την ευκαιρία ενός υγειονομικού κτηνιατρικού ελέγχου κατά την εισαγωγή βοοειδών ή χοιροειδών, δυνάμει του άρθρου 12 της οδηγίας 72/426/ΕΟΚ, ή νωπών κρεάτων δυνάμει των άρθρων 23 και 24 της ίδιας οδηγίας ή κάθε άλλο στοιχείο, του οποίου έλαβε γνώση η Επιτροπή, αποδεικνύουν ότι οι διατάξεις της προαναφερθείσας οδηγίας ή τα μέτρα εφαρμογής της δεν τηρούνται πλέον, ή ότι διακυβεύεται η διατήρηση της έγκρισης.

Άρθρο 3

1. Υπό την καθοδήγηση της Επιτροπής, εμπειρογνώμονες κτηνίατροι των Κρατών μελών και της Επιτροπής διενεργούν επιτόπου υγειονομικούς ελέγχους προκειμένου να εξακριβώσουν αν εφαρμόζονται πράγματι οι διατάξεις της οδηγίας 72/462/ΕΟΚ, και κυρίως οι διατάξεις του άρθρου 4 παράγραφοι 2 και 3, καθώς και οι διατάξεις της οδηγίας 77/96/ΕΟΚ σχετικά με την αναζήτηση τριχινών στα νωπά κρέατα χοιροειδών. Οι έλεγχοι αυτοί πραγματοποιούνται μια φορά το χρόνο σε κάθε σφαγείο, εργαστήριο τεμαχισμού ή ψυκτική εγκατάσταση έξω από το σφαγείο ή το εργαστήριο τεμαχισμού, που αναγράφονται σε έναν από τους καταλόγους που καταρτίζονται σύμφωνα με το άρθρο 4 παράγραφος 1 της οδηγίας 72/462/ΕΟΚ ή σύμφωνα με το άρθρο 4 της οδηγίας 77/96/ΕΟΚ.

2. Εντούτοις, όταν υγειονομικοί λόγοι το δικαιολογούν, η Επιτροπή μπορεί, μετά από διαβούλευση με τα Κράτη μέλη, στο πλαίσιο της Μόνιμης Κτηνιατρικής Επιτροπής:

- να αναβάλει ή να επισπεύσει ορισμένους ελέγχους ή, ακόμα, να διενεργήσει συμπληρωματικούς ελέγχους,

- να αντικαταστήσει τους συστηματικούς αυτούς ελέγχους με δειγματοληπτικούς ελέγχους.

3. Επιπλέον, υπό την καθοδήγηση της Επιτροπής, εμπειρογνώμονες κτηνίατροι των Κρατών μελών και της Επιτροπής υποβάλλουν την ή τις σχετικές επιχειρήσεις σε επιτόπου υγειονομικό έλεγχο, πριν από την υποβολή στη Μόνιμη Κτηνιατρική Επιτροπή πρότασης απόφασης για τη συμπλήρωση ενός από τους καταλόγους που καταρτίζονται σύμφωνα με το άρθρο 4 παράγραφος 1 της οδηγίας 72/462/ΕΟΚ ή σύμφωνα με το άρθρο 4 της οδηγίας 77/96/ΕΟΚ.

4. Εξάλλου, υπό την καθοδήγηση της Επιτροπής, εμπειρογνώμονες κτηνίατροι των Κρατών μελών και της Επιτροπής μπορούν, ιδιαίτερα μετά από αίτηση Κράτους μέλους, να υποβάλουν την ή τις ενδιαφερόμενες επιχειρήσεις σε επιτόπου υγειονομικό έλεγχο πριν από την υποβολή στη Μόνιμη Κτηνιατρική Επιτροπή πρότασης απόφασης που:

- αποσκοπεί στην τροποποίηση ενός από τους καταλόγους που καταρτίζονται σύμφωνα με το άρθρο 4 παράγραφος 1 της οδηγίας 72/462/ΕΟΚ ή σύμφωνα με το άρθρο 4 της οδηγίας 77/96/ΕΟΚ,

- αφορά τα μέτρα που πρέπει να ληφθούν σε περίπτωση που οι διαπιστώσεις που γίνονται κατά τον υγειονομικό έλεγχο κατά την εισαγωγή, ο οποίος διενεργείται σύμφωνα με το άρθρο 24 της οδηγίας 72/462/ΕΟΚ, ή κάθε άλλο στοιχείο του οποίου λαμβάνει γνώση η Επιτροπή, αποδεικνύουν ότι δεν τηρούνται οι διατάξεις των οδηγιών 72/462/ΕΟΚ και 77/96/ΕΟΚ ή τα μέτρα εφαρμογής τους, διακυβεύοντας έτσι τη διατήρηση της έγκρισης.

Άρθρο 4

Η Επιτροπή αποφασίζει σε κάθε περίπτωση και, εφόσον είναι αναγκαίο, μετά από διαβούλευση με τα Κράτη μέλη, ως προς τον αριθμό και την ειδίκευση των εμπειρογνωμόνων κτηνιάτρων που επιλέγει για τη διεξαγωγή των ελέγχων που αναφέρονται στα άρθρα 2, 3 και 5. Ένας τουλάχιστον εμπειρογνώμονας των Κρατών μελών συμμετέχει στις αποστολές για τη διεξαγωγή των ελέγχων που αναφέρονται στα άρθρα 2, 3 και στο άρθρο 5 παράγραφος 2.

Άρθρο 5

1. Οι έλεγχοι που προβλέπονται στα άρθρα 2 και 3 μπορούν να διενεργηθούν από εμπειρογνώμονες κτηνιάτρους που έχουν αποσπασθεί επιτόπου για περίοδο το πολύ τριών ετών.

2. Μια φορά τουλάχιστον το χρόνο πλαισιώνονται από άλλους εμπειρογνώμονες κτηνιάτρους, για την ολοκλήρωση μέρους των προβλεπομένων ελέγχων.

Άρθρο 6

1. Οι εμπειρογνώμονες κτηνίατροι των Κρατών μελών, που ορίζονται από την Επιτροπή σύμφωνα με το άρθρο 5 τρίτο εδάφιο της οδηγίας 72/462/ΕΟΚ, ενεργούν υπό την καθοδήγηση της Επιτροπής.

2. Δεν πρέπει, σε καμία περίπτωση, να χρησιμοποιούν για προσωπικούς σκοπούς τις ππληροφορίες που συγκεντρώνουν κατά τους ελέγχους, ούτε να αποκαλύπτουν τις πληροφορίες αυτές σε πρόσωπα ξένα προς τις αρμόδιες υπηρεσίες. 3. Τα έξοδα ταξιδίου και διαμονής των εμπειρογνωμόνων κτηνιάτρων των Κρατών μελών βαρύνουν την Επιτροπή σύμφωνα με τη σχετική νομοθεσία για την απόδοση των εξόδων ταξιδίου και διαμονής στα πρόσωπα που είναι ξένα προς την Επιτροπή και τα οποία καλούνται από αυτήν σαν εμπειρογνώμονες.

Άρθρο 7

Η Επιτροπή ενημερώνει με γραπτές εκθέσεις τα Κράτη μέλη, στο πλαίσιο της Μόνιμης Κτηνιατρικής Επιτροπής, για τα αποτελέσματα των ελέγχων, ιδίως όταν τα αποτελέσματα αυτά δείχνουν ότι πρέπει να τροποποιηθούν ή να συμπληρωθούν, σύμφωνα με τη διαδικασία του άρθρου 30 της οδηγίας 72/462/ΕΟΚ, ο/οι κατάλογοι που προβλέπονται στο άρθρο 3 παράγραφος 1 και στο άρθρο 4 παράγραφος 1 της της οδηγίας 72/462/ΕΟΚ ή στο άρθρο 4 παράγραφος 2 της οδηγίας 77/96/ΕΟΚ.

Σε επείγουσα περίπτωση, τα Κράτη μέλη μπορούν να ενημερωθούν προφορικά ή με τηλετυπικό μήνυμα.

Άρθρο 8

Η παρούσα απόφαση εφαρμόζεται από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων και για διάρκεια τριών ετών.

Άρθρο 9

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 8 Απριλίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 59 της 5. 3. 1983, σ. 34.

(3) ΕΕ αριθ. L 8 της 12. 1. 1980, σ. 26.

(4) ΕΕ αριθ. L 26 της 31. 1. 1977, σ. 67.